DA eis Opod-ondersoek oor PhahlaneLt.genl. Khomotso Phahlane, die waarnemende nasionale polisiekommissaris. Foto: SAPD Die Demokratiese Alliansie het Donderdag gesê hy is in besit van ŉ volledige forensiese verslag wat deur CPN Forensic and Accounting Services opgestel het oor bewerings deur die polisievakbond Popcru van korrupsie in die polisie se forensiesedienste-eenheid. Die forensiese dienste was in daardie stadium onder leiding van genl. Khomotso Phahlane, die huidige waarnemende nasionale polisiekommissaris. Zakhele Mbhele, die DA se skaduminister van polisie, het gesê die party is van voornemens om die volledige verslag aan die Onafhanklike Polisieondersoekdirektoraat (Opod) te oorhandig en die organisasie te versoek dat hul bestaande ondersoek Phahlane se hele loopbaan in die Suid-Afrikaanse Polisiediens sal insluit. “Ons dring daarop aan dat, wanneer hierdie verslag deur die portefeuljekomitee van polisie bespreek word, dat Phahlane geroep sal word om verantwoording te doen oor hierdie bewerings,” het Mbhele bygevoeg. “Die komitee moet ook bepaal of daar voldoen is aan die aanbevelings in die verslag.” Mbhele het gesê dit is verdoemend dat president Jacob Zuma en die minister van polisie, Nathi Nhleko, nie bekwaam is om ŉ behoorlike aanstelling in die senior leierskap van die polisie te doen nie. “Hulle stel duisende Suid-Afrikaners teleur wat jaarliks slagoffers van misdaad word. Daarom is die DA meer as ooit vasbeslote om die verrotting in die SAPD uit te roei en seker te maak dat ons die beste span ooit het wat misdaad beveg.” Volgens die verslag is daar ŉ bykomende betaling van bykans R500 000 aan Crimetech, dieselfde maatskappy wat die klankstelsel in Phahlane se luukse woning in Pretoria geïnstalleer het. Die verslag dui onder andere ook op onreëlmatige aanstellings; ŉ verjaarsdagpartytjie vir Phahlane in 2009 onder die voorwendsel dat dit ŉ polisiewerkswinkel was; en finansiële dokumente wat nie behoorlik op datum gehou is nie. Die verslag het onder andere aanbeveel dat ŉ gedetailleerde oudit gedoen moet word en BTW-onreëlmatighede moet by die SAID aangemeld word. Moontlike samespanning tussen die maatskappye Kriminalistik en Crimetech Labs moet ook by die Nasionale Tesourie aangemeld word vir verdere ondersoek. Brig. Sally de Beer, woordvoerder van die polisie, het in ŉ verklaring gesê Phahlane het op 1 Desember ŉ perskonferensie gehou waar die uitslag van ŉ onafhanklike forensiese ondersoek deur CPN vrygestel en verwelkom is. Phahlane het in daardie stadium gesê die bewerings is alles vervat in ŉ brief gedateer 25 Junie 2012 wat Popcru aan genl. Riah Phiyega gestuur het, wat in daardie stadium die nasionale polisiekommissaris was. Phahlane het op 10 September 2012 op die bewerings reageer en CPN is op 23 Maart 2013 aangestel om die bewerings te ondersoek. Volgens Phahlane is die CPN-verslag op 23 April 2014 aan die SAPD beskikbaar gemaak. “Ek het egter eers op 13 April 2015 met genl. Phiyega vergader waar sy my in kennis gestel het van die uitslag van die verslag,” het Phahlane verduidelik. ŉ Afskrif van die verslag is op 30 April 2015 aan Popcru gestuur. “Die uitslag van die bewerings is nooit deur Phiyega bekend gemaak nie,” het hy bygevoeg. Volgens hom was daar vir meeste van die bewerings geen bewyse van enige onreëlmatighede nie, of was die bewerings ongegrond. Lees die volledige mediaverklaring hier. Volgens De Beer is die verslag kort ná Phahlane se perskonferensie in Desember aan die portefeuljekomitee van polisie gestuur. “Die DA is deel van dié komitee,” het sy gesê. “Die DA meen die verslag moet deel vorm van ŉ deurlopende Opod-ondersoek. Aangesien die verslag deur ŉ onafhanklike firma opgestel is, kan dit deur enige entiteit ondersoek word.”